Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40511 – Insurance Ireland: podatkovna zbirka zavarovalnih zahtevkov in pogoji za dostop

(2022/C 104/10)

1. Uvod

(1) Kadar namerava Komisija sprejeti sklep, v katerem zahteva odpravo kršitve, in kadar zadevne stranke predlagajo zaveze, da bodo upoštevale pomisleke, ki jih je v predhodni oceni izrazila Komisija, lahko ta v skladu s členom 9 Uredbe Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe ( 1 ) odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje. Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane stranke lahko svoje pripombe predložijo v roku, ki ga določi Komisija.

2. Povzetek zadeve

(2) Komisija je 14. maja 2019 začela formalno preiskavo v zvezi z družbo Insurance Ireland (Member Association) Company Limited by Guarantee (v nadaljnjem besedilu: Insurance Ireland), tj. podjetniško združenje, ki upravlja sistem za izmenjavo informacij Insurance Link. Preiskavo je začela, da bi se ocenilo, ali lahko pogoji za dostop do sistema za izmenjavo informacij Insurance Link omejujejo konkurenco. Komisija je 18. junija 2021 sprejela obvestilo o nasprotovanju glede domnevnih kršitev družbe Insurance Ireland na irskem trgu zavarovanja motornih vozil. Obvestilo o nasprotovanju je predhodna ocena v smislu člena 9(1) Uredbe (ES) št. 1/2003.

(3) V predhodni oceni se zastopa stališče, da je družba Insurance Ireland kršila člen 101(1) PDEU in člen 53 Sporazuma EGP s tem, da je omejila dostop do sistema za izmenjavo informacij Insurance Link in s tem omejila konkurenco na irskem trgu zavarovanja motornih vozil. Sistem za izmenjavo informacij Insurance Link zajema nabor podatkov o zavarovalnih zahtevkih iz neživljenjskega zavarovanja in funkcijo, da se zahtevajo dodatne informacije o takih zahtevkih. Sistem za izmenjavo informacij vsebuje informacije, ki so koristne za odkrivanje goljufij v sektorju avtomobilskega zavarovanja in boj proti njim.

(4) Komisija je predhodno menila, da je družba Insurance Ireland samovoljno zavlačevala ali dejansko zavrnila dostop do sistema za izmenjavo informacij podjetjem, ki so imela pravni interes za pridružitev sistemu, in da še vedno obstajajo ovire, ki bi lahko vplivale na podjetja, ki želijo vstopiti na irski trg zavarovanja motornih vozil. V skladu s predhodno oceno je bilo to doseženo s številnimi medsebojno povezanimi odločitvami, ki so se različno intenzivno uporabljale v različnih časovnih obdobjih. Dostop do sistema Insurance Link je vsaj od leta 2009 povezan s članstvom v družbi Insurance Ireland in/ali je odvisen od njega. Poleg tega je Komisija predhodno menila, da zasnova in uporaba meril za včlanitev v Insurance Ireland nista bili jasni, pregledni, objektivni ali nediskriminatorni niti niso bile informacije o tem zlahka dostopne. V predhodni oceni je izraženo mnenje, da je družba Insurance Ireland postopek včlanitve izvajala samovoljno in diskriminatorno ter ga za več prosilcev zavlačevala za daljša obdobja. Nekatere kategorije udeležencev na trgu (npr. zavarovatelji s sedežem v drugih državah članicah, ki opravljajo storitve na Irskem na podlagi pravil o svobodnem opravljanju storitev med državami članicami (v nadaljnjem besedilu: na podlagi svobode opravljanja storitev), pooblaščeni generalni zastopniki (managing general agents)) so bile za določena obdobja izključene iz članstva. Tudi če je bil nekaterim prosilcem dostop do nabora podatkov odobren, je bil njihov dostop do funkcije v sistemu Insurance Link, prek katere je mogoče zaprositi za dodatne informacije, dejansko zavrnjen in/ali odložen.

(5) Komisija je predhodno menila, da so bila zaradi pomanjkljivega ali zapoznelega dostopa do sistema Insurance Link podjetja na irskem trgu zavarovanja motornih vozil postavljena v slabši konkurenčni položaj v primerjavi s podjetji, ki so imela dostop do tega sistema za izmenjavo informacij. To je negativno vplivalo na njihove stroške, kakovost storitev in oblikovanje cen. Delovalo je tudi kot ovira za vstop na trg in tako zmanjšalo možnost konkurenčnejših cen in izbire dobaviteljev. Pomanjkanje dostopa do ustreznih podatkov iz sistema Insurance Link je vplivalo tudi na čezmejno trgovino med državami članicami, kar bi lahko povzročilo delitev notranjega trga.

3. Glavna vsebina predlaganih zavez

(6) Družba Insurance Ireland se ne strinja s predhodno oceno Komisije. Kljub temu je v skladu s členom 9 Uredbe (ES) št. 1/2003 predlagala zaveze, da bi upoštevala pomisleke Komisije glede konkurence (v nadaljnjem besedilu: predlagane zaveze).

(7) Besedilo predlaganih zavez je na kratko povzeto v nadaljevanju, v celoti pa so v angleškem jeziku objavljene na spletišču Generalnega direktorata za konkurenco na naslednjem naslovu: https://ec.europa.eu/competition-policy/index_en

A) Zaveze v zvezi z dostopom do sistema Insurance Link

(8) Družba Insurance Ireland se zaveže, da bo v 20 delovnih dneh od datuma prejetja uradnega obvestila o sklepu Komisije v skladu s členom 9 Uredbe (ES) št. 1/2003: (a) ločila dostop do sistema Insurance Link od članstva v družbi Insurance Ireland, tako da ne bo nobene zahteve, da bi moral uporabnik sistema Insurance Link biti ali postati član družbe Insurance Ireland, da bi lahko dostopal do sistema Insurance Link ali uporabljal katero koli od njegovih funkcij; (b) sprejela in javno objavila merila za dostop do sistema Insurance Link, ki bodo poštena, objektivna, pregledna in nediskriminatorna ter se bodo enotno uporabljala za vse prosilce (tudi iz drugih držav članic) (2). Dostop do sistema Insurance Link bo odobren: (i) vsem zavarovateljem, ki opravljajo zavarovalne posle na Irskem ali izkazujejo namero za opravljanje zavarovalnih poslov na Irskem na podlagi svobode opravljanja storitev ali na podlagi pravil o svobodi ustanavljanja; in (ii) vsem subjektom, ki jih zavarovatelj imenuje, da v njegovem imenu na podlagi pooblastila opravljajo funkcije prevzemanja v zavarovanje in/ali upravljanja odškodninskih zahtevkov na Irskem. V primeru subjektov, ki delujejo na podlagi pooblastila, ni nobene zahteve, da mora zavarovatelj, v imenu katerega delujejo, biti ali postati član družbe Insurance Ireland, da bi lahko zadevni subjekt dostopal do sistema Insurance Link. Prosilci bodo morali predložiti obrazec za vlogo, privoliti v vnos zahtevkov za podatke v sistem Insurance Link, skleniti sporazum o dostopu in izpolnjevati njegove pogoje (3) ter spoštovati kodeks ravnanja glede varstva podatkov v zavarovalniškem sektorju iz leta 2013; (c) vzpostavila nov postopek obravnavanja vlog za dostop do sistema Insurance Link z jasno določenim časovnim razporedom za odobritev ali zavrnitev dostopa do sistema Insurance Link ter pravico do pritožbe (4). Postopek bi moral trajati 20 delovnih dni od trenutka vložitve vloge do sprejetja odločitve. Predvidenih je dodatnih 10 dni za pregled postopka in njegovega izida, če se na prvi stopnji dostop zavrne ali če se v 20 dneh ne sprejme nobena odločitev.

(9) Družba Insurance Ireland se zaveže, da bo v 10 delovnih dneh od datuma prejetja uradnega obvestila o sklepu Komisije v skladu s členom 9 Uredbe (ES) št. 1/2003: (a) imenovala uradnika za vloge za dostop do sistema Insurance Link, ki bo odgovoren za neodvisen pregled in odločanje o vlogah za dostop do sistema Insurance Link v skladu s postopkom obravnavanja vlog za dostop do sistema Insurance Link. Uradnik za vloge bo poročal družbi Insurance Ireland o izidu postopka, vendar niti družba Insurance Ireland niti nobena zunanja stranka ne bo smela vplivati na ta postopek. Samo če se uradnik za vloge odloči, da prosilec ne izpolnjuje meril za dostop, bo moral upravni odbor družbe Insurance Ireland potrditi ali razveljaviti odločitev uradnika za vloge in namesto njega odobriti dostop (5); (b) uvedla revidirane pristojbine za uporabo sistema Insurance Link, določene v skladu z načeli revidirane strukture pristojbin, ki mora biti poštena, objektivna, pregledna in nediskriminatorna za vse uporabnike sistema Insurance Link (6). Skupne pristojbine, zaračunane uporabnikom sistema Insurance Link, bodo odražale dejanske stroške, nastale pri delovanju tega sistema. Pristojbine, zaračunane posameznim uporabnikom sistema Insurance Link, bodo določene na podlagi uporabnikove dejanske uporabe sistema v danem referenčnem obdobju. Vsem novim uporabnikom sistema Insurance Link se bo zaračunala enkratna vstopna pristojbina, da se pokrijejo stroški vzpostavitve dostopa.

(10) Družba Insurance Ireland se zaveže, da bo v 30 delovnih dneh od datuma prejetja uradnega obvestila o sklepu Komisije v skladu s členom 9 Uredbe (ES) št. 1/2003 bo ustanovila nadzorni odbor ( 7 ) , tj. pritožbeni organ, ki ga sestavljajo: (i) oseba, ki jo predlaga Ministrstvo za finance; (ii) usposobljeni odvetnik s strokovnim znanjem na področju reševanja sporov, ki ga predlaga predsedujoči pooblaščenemu inštitutu za arbitražo (irska podružnica); (iii) oseba, ki zastopa interese poslovnih strank, ki jo predlaga združenje ISME, tj. irsko združenje malih in srednjih podjetij; (iv) oseba, ki jo predlaga irski urad za zavarovanje motornih vozil; in (v) oseba, ki jo predlaga odbor za oceno osebnih poškodb. Prosilec se lahko po zavrnitvi svoje vloge s strani družbe Insurance Ireland ali njenega neukrepanja v predvidenem roku pritoži pri nadzornem odboru ( 8 ) . Nadzorni odbor bo pregledal delovanje sistema Insurance Link in poročal o njem. Zagotovil bo tudi svetovanje o vseh spremembah delovanja in postopkov sistema Insurance Link ter o strukturi pristojbin za dostop do sistema Insurance Link.

B) Zaveze v zvezi s članstvom v družbi Insurance Ireland

(11) Družba Insurance Ireland se zaveže, da bo v 20 delovnih dneh od datuma prejetja uradnega obvestila o sklepu Komisije v skladu s členom 9 Uredbe (ES) št. 1/2003: (a) sprejela in javno objavila merila, ki bodo poštena, objektivna, pregledna in nediskriminatorna, za sprejem polnopravnih in pridruženih članov v družbo Insurance Ireland. Polnopravno članstvo v družbi Insurance Ireland bo odprto za zavarovatelje, ki opravljajo ali nameravajo opravljati svojo dejavnost na Irskem. Drugi subjekti, ki ponujajo storitve v zavarovalniškem sektorju na Irskem ali jih nameravajo opravljati, bodo upravičeni do pridruženega članstva v družbi Insurance Ireland (9). Družba Insurance Ireland bo odpravila trenutno veljavna merila, v skladu s katerimi: (i) mora prosilec za članstvo opravljati dejavnost vsaj eno leto in (ii) ga mora sponzorirati obstoječi polnopravni član družbe Insurance Ireland, da je lahko sprejet kot pridruženi član (10); (b) uvedla nov postopek za vložitev vloge za članstvo z določenim časovnim razporedom in pravico prosilcev za članstvo do pritožbe. Trajanje postopka za včlanitev je enako trajanju postopka za dostop do sistema Insurance Link (11); (c) imenovala uradnika za vloge za včlanitev, ki bo odgovoren za obdelavo vlog za sprejem v članstvo v družbo Insurance Ireland v skladu s postopkom za včlanitev in bo pri svojem delovanju neodvisen. Če se uradnik za vloge za včlanitev odloči, da prosilec ne izpolnjuje meril za včlanitev, bo moral upravni odbor družbe Insurance Ireland potrditi ali razveljaviti odločitev uradnika za vloge za včlanitev in namesto njega odobriti včlanitev (12).

(12) Družba Insurance Ireland se zaveže, da bo v 30 delovnih dneh od datuma prejetja uradnega obvestila o sklepu Komisije v skladu s členom 9 Uredbe (ES) št. 1/2003 imenovala odbor za pritožbe v zvezi s članstvom, ki ga bodo sestavljali neodvisni razsodniki z dokazanim znanjem in strokovnimi izkušnjami na področju zavarovalništva in/ali reševanja sporov ( 13 ) . Odbor za pritožbe v zvezi s članstvom bo pregledal pritožbe v zvezi z odločitvijo uradnika za vlogo za včlanitev in/ali upravnega odbora družbe Insurance Ireland, da kandidat ne izpolnjuje meril za članstvo ( 14 )

(13) Vse predlagane zaveze bodo veljale 10 let od datuma, na katerega družba Insurance Ireland prejme uradno obvestilo o sklepu Komisije na podlagi člena 9 Uredbe (ES) št. 1/2003.

(14) Družba Insurance Ireland se zavezuje, da bo imenovala skrbnika za spremljanje, ki bo spremljal izvajanje predlaganih zavez in o tem poročal Komisiji. V prvih dveh letih bo skrbnik za spremljanje Komisiji predložil poročilo vsakih šest mesecev, v preostalem obdobju trajanja predlaganih zavez pa vsako leto.

(15) Družba Insurance Ireland se zavezuje, da se ne bo izognila predlaganim zavezam ali se jim poskušala izogniti, niti z ravnanjem niti z njegovo opustitvijo.

4. Poziv k predložitvi pripomb

(16) Komisija namerava na podlagi tržnega preizkusa sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze postale zavezujoče. Ta sklep bo objavljen na spletišču Generalnega direktorata za konkurenco.

(17) Komisija v skladu s členom 27(4) Uredbe (ES) št. 1/2003 poziva zainteresirane tretje osebe, naj predložijo svoje pripombe k predlaganim zavezam. Komisija mora te pripombe prejeti najpozneje v enem mesecu od objave tega sporočila. Poleg tega Komisija poziva zainteresirane tretje stranke, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

(18) Odgovore in pripombe je treba po možnosti utemeljiti ter navesti ustrezna dejstva. Če menite, da kateri koli del predlaganih zavez ne bi učinkovito odpravil pomislekov, ki jih je Komisija izrazila v predhodni oceni, vas Komisija tudi poziva, da predlagate možno rešitev.

(19) Pripombe z navedbo sklicne številke AT.40511 – Insurance Ireland: podatkovna zbirka zavarovalnih zahtevkov in pogoji za dostop lahko Komisiji pošljete po elektronski pošti (COMP-GREFFE-ANTITRUST@ec.europa.eu), po telefaksu št. telefaksa +32 22950128 ali po pošti na naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) UL L 1, 4.1.2003, str. 1. Z učinkom od 1. decembra 2009 sta člena 81 in 82 Pogodbe ES postala člen 101 oziroma člen 102 PDEU. Določbe novih členov so vsebinsko povsem enake prejšnjima členoma. V tem sporočilu je treba sklicevanje na člena 81 in 82 Pogodbe ES razumeti kot sklicevanje na člena 101 in 102 PDEU, kadar je to ustrezno.

(2) Glej predlagane zaveze in Prilogo 1 k tem zavezam.

(3) Glej Prilogo 3 k predlaganim zavezam.

(4) Glej predlagane zaveze ter Prilogi 4 in 5 k tem zavezam. Glede pravice do pritožbe glej tudi odstavek 10 tega sporočila.

(5) Glej predlagane zaveze in Prilogo 4 k tem zavezam. Poleg tega bo upravni odbor pregledal (i) vsako odločitev o odvzemu ali omejitvi ali dejanski zavrnitvi pravice uporabnika sistema Insurance Link do dostopa (po njegovi odobritvi) do sistema Insurance Link ali katere koli njegove funkcije; (ii) neupoštevanje katerega koli vidika postopka obravnavanja vlog za dostop do sistema Insurance Link, ki bi povzročal zamudo pri obdelavi vlog; ali (iii) neizračun pristojbin, ki se zaračunanjo uporabniku sistema Insurance Link za dostop do sistema Insurance Link v skladu z veljavno strukturo pristojbin za sistem Insurance Link.

(6) Glej predlagane zaveze in Prilogo 7 k tem zavezam.

(7) Glej predlagane zaveze ter Prilogi 5 in 6 k tem zavezam.

(8) Poleg tega bo nadzorni odbor pregledal pritožbe v zvezi z odločitvijo ali ukrepanjem uradnika za vloge ali upravnega odbora v zvezi z: (i) odločitvijo o neodobritvi dostopa do sistema Insurance Link; (ii) odločitvijo o odvzemu ali omejitvi ali dejanski zavrnitvi pravice uporabnika sistema Insurance Link do dostopa (po njegovi odobritvi) do sistema Insurance Link ali katere koli njegove funkcije; (iii) neupoštevanjem katerega koli vidika postopka obravnavanja vlog za dostop do sistema Insurance Link, ki bi povzročal zamudo pri obdelavi vloge prosilca za dostop do sistema Insurance Link; in/ali (iv) neizračunom pristojbin, ki se zaračunajo uporabniku sistema Insurance Link za dostop do sistema Insurance Link v skladu z veljavno strukturo pristojbin za sistem Insurance Link.

(9) Na primer agenti za poravnavo škode, posredniki, ki delujejo kot zavarovalni zastopniki, subjekti, ki so zavarovalni posredniki posameznega zavarovatelja, in drugi.

(10) Glej predlagane zaveze ter Prilogi 9 in 10 k tem zavezam.

(11) Glej predlagane zaveze ter Priloge 12, 13 in 14 k tem zavezam.

(12) Glej predlagane zaveze in Prilogo 13 k tem zavezam.

(13) Glej predlagane zaveze ter Prilogi 13 in 14 k tem zavezam.

(14) Glej predlagane zaveze in Prilogo 14 k tem zavezam. Odbor za pritožbe v zvezi s članstvom bo pregledal tudi pritožbe, ki jih vloži član, ki mu je bil brez razumne utemeljitve v celoti ali delno zavrnjen dostop do sredstev ali storitev družbe Insurance Ireland, do katerih je upravičen v okviru svoje ravni članstva.